সনিয়ার পরে কে ধরবেন কংগ্রেস দলের হাল? এই প্রশ্ন অনেক দিনের। এবার সেটা একেবারে সামনে এসে গেল। রাহুল না, প্রিয়ঙ্কা? এই জল্পনা অনেক দিনের। কিন্তু আপাতত প্রিয়ঙ্কার নাম আলোচনাতেই নেই। রাহুল গাঁধীকে কংগ্রেসের সর্বোচ্চ পদে বসার প্রস্তাব দিল দলের শীর্ষ নীতি নির্ধারক কমিটি। 
সোমবার দিল্লিতে কংগ্রেস সদর দফতরে দলের ওয়ার্কিং কমিটির বৈঠক বসে। এই বৈঠক ডেকেছিলেন খোদ সভানেত্রী সনিয়া গাঁধী। কিন্তু সনিয়া নিজেই ওই বৈঠকে অনুপস্থিত ছিলেন। কংগ্রেস সূত্রে খবর, তিনি অসুস্থ। এই পরিস্থিতিতে সহ-সভাপতি রাহুল গাঁধীর পৌরোহিত্যেই ওয়ার্কিং কমিটির বৈঠক হয়। আর সেই বৈঠকেই এ দিন কমিটির সদস্যেরা সর্বসম্মতিক্রমে রাহুল গাঁধীকে সভাপতি হওয়ার প্রস্তাব দিলেন।
কংগ্রেসের দীর্ঘতম সময়ের সভানেত্রী সনিয়া গাঁধী। দীর্ঘ ১৮ বছর তিনি কংগ্রেসের নেতৃত্বে। ১৯৯৮ সালে তিনি সভানেত্রীর দায়িত্ব নেন। পর পর দু’টি ইউপিএ সরকার চলেছে তাঁর নেতৃত্বে। কিন্তু ২০১৪-র লোকসভা নির্বাচনের সময় থেকেই ছেলে রাহুলকে সামনে এগিয়ে দিয়ে নিজে কিছুটা পিছনে সরে যান সনিয়া। রাহুলকে দলের মুখ হিসেবে তুলে ধরে শোচনীয় পরাজয়ের মুখ দেখতে হয়েছে লোকসভা নির্বাচনে। কয়েকটি রাজ্যের বিধানসভা নির্বাচনেও কংগ্রেসের ফলাফল খারাপ হয়েছে। 
এবার রাহুলকে দলের শীর্ষ পদে বসানোর ব্যবস্থা পাকা করে ফেলল কংগ্রেস ওয়ার্কিং কমিটি। কংগ্রেস সূত্রে খবর, সোমবার দলের ওয়ার্কিং কমিটির বৈঠকে যাওয়ার জন্য গাড়ি ডেকে পাঠিয়েও শেষ পর্যন্ত আর বেরতে পারেননি কংগ্রেস সভানেত্রী। অসুস্থ সনিয়ার অনুপস্থিতির দিনেই ওয়ার্কিং কমিটির সব সদস্য একমত হয়ে রাহুল গাঁধীকে সভাপতি হওয়ার প্রস্তাব দিয়েছেন। শুধু প্রস্তাব দেওয়াই নয়, দলের সর্বোচ্চ নীতি নির্ধারক কমিটির সদস্যরা রাহুল গাঁধীকে অবিলম্বে দলের সভাপতি পদ গ্রহণ করার আহ্বান জানিয়েছেন।
রাহুল গাঁধীর কাছে এমন অনুরোধ নতুন নয়। তবে মা তথা দলের সুপ্রিমোর অনুপস্থিতিতে এমন প্রস্তাব ও সব সদস্যের ‘হ্যাঁ’ বলে দেওয়া নিয়ে তৈরি হয়েছে নতুন জল্পনা। তবে কি সনিয়াকে সরিয়ে রাহুলকেই নিয়ে আসছে কংগ্রেস? সনিয়ার নির্দেশেই কি এটা হয়েছে? এই সুযোগ করে দিতেই কি এ দিন বৈঠকে অনুপস্থিত থেকেছেন সনিয়া?